IZVEDBENA UREDBA KOMISIJE (EU) 2022/92

z dne 21. januarja 2022

o določitvi pravil za uporabo Direktive (EU) 2019/883 Evropskega parlamenta in Sveta glede metodologij za spremljanje podatkov in oblike za sporočanje pasivno ulovljenih odpadkov

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive (EU) 2019/883 Evropskega parlamenta in Sveta z dne 17. aprila 2019 o pristaniških sprejemnih zmogljivostih za oddajo odpadkov z ladij, spremembi Direktive 2010/65/EU in razveljavitvi Direktive 2000/59/ES (1) ter zlasti člena 8(7), drugi pododstavek, Direktive,

ob upoštevanju naslednjega:

(1) V skladu s členom 8(7) Direktive (EU) 2019/883 morajo države članice zagotoviti, da se podatki o spremljanju prostornine in mase pasivno ulovljenih odpadkov zbirajo in sporočajo Komisiji.

(2) Priročnik Eurostata o statistiki odpadkov (2) bi moral zagotavljati visokokakovostno, usklajeno in učinkovito statistiko odpadkov v skladu z Uredbo (ES) št. 2150/2002 Evropskega parlamenta in Sveta (3) ter Direktivo 2008/98/ES Evropskega parlamenta in Sveta (4), kar bi omogočalo primerjavo podatkov med državami članicami.

(3) Direktiva 2002/59/ES Evropskega parlamenta in Sveta (5) določa elektronsko pošiljanje predhodnega obvestila o odpadkih, ki vključuje informacije o pasivno ulovljenih odpadkih, in potrebna je posebna metodologija za zbiranje informacij o pasivno ulovljenih odpadkih, ki jih zagotavljajo ribiška plovila, za katera velja Direktiva (EU) 2019/883, vendar so izključena iz področja uporabe Direktive 2002/59/ES.

(4) Merjenje mase in prostornine pasivno ulovljenih odpadkov ni vedno mogoče ali stroškovno učinkovito. Zato bi bilo treba državam članicam omogočiti, da ocenijo maso glede na prostornino ali prostornino glede na maso, tako da uporabijo oceno gostote pasivno ulovljenih odpadkov, ki ustreza njihovim okoliščinam.

(5) Da bi zagotovili enotnost, kakovost in primerljivost podatkov, zbranih za spremljanje prostornine in mase pasivno ulovljenih odpadkov v vseh državah članicah, bi morali imeti izvedbeni akti, sprejeti v skladu z Direktivo (EU) 2019/883, obliko izvedbenih uredb.

(6) Ukrepi iz te uredbe so v skladu z mnenjem Odbora za varnost na morju in preprečevanje onesnaževanja z ladij –

SPREJELA NASLEDNJO UREDBO:

Člen 1 1. Metoda držav članic za zbiranje podatkov o prostornini in masi pasivno ulovljenih odpadkov je skladna s Priročnikom Eurostata o statistiki odpadkov. 2. V primeru ribiških plovil, ki spadajo na področje uporabe Direktive 2002/59/ES, zbiranje podatkov o pasivno ulovljenih odpadkih temelji na informacijah, ki se predložijo v predhodnem obvestilu o odpadkih v skladu s členom 6 Direktive (EU) 2019/883. 3. V primeru ribiških plovil, ki ne spadajo na področje uporabe Direktive 2002/59/ES, zbiranje podatkov o pasivno ulovljenih odpadkih temelji na eni od naslednjih metod, opisanih v Priročniku Eurostata o statistiki odpadkov: (a) raziskave, (b) upravni ali drugi viri, (c) postopki statističnega ocenjevanja, (d) kombinacija metod iz točk (a), (b) in (c).

Člen 2 1. Pasivno ulovljeni odpadki se sporočijo v skladu s sestavinami iz razpredelnice 1 v Prilogi. 2. Pasivno ulovljeni odpadki lahko vključujejo zapuščeno, izgubljeno ali drugače zavrženo ribiško opremo, o kateri se lahko poroča ločeno od drugih morskih odpadkov. 3. Obvezni in prostovoljni elementi za sporočanje pasivno ulovljenih odpadkov so določeni v razpredelnici 2 v Prilogi. 4. Oblika sporočanja pasivno ulovljenih odpadkov in metoda združevanja sta določeni v razpredelnici 3 v Prilogi.

Člen 3 1. Sporoči se prostornina in masa pasivno ulovljenih odpadkov. 2. Po potrebi se pretvorba prostornine (V) v maso (m) izračuna po naslednji enačbi: m = pV, pri čemer je p ocenjena gostota materiala (kgm-3), m masa (kg) in V prostornina (m3).

Člen 4 Države članice od 1. januarja 2022 sporočajo podatke in informacije za letna obdobja od 1. januarja do 31. decembra. Poročila predložijo v elektronski obliki v 12 mesecih po koncu leta poročanja, za katero so bila pripravljena. Države članice sporočijo podatke, zbrane za leto 2021, do 30. junija 2022, kolikor je to mogoče v skladu s Prilogo.

Člen 5 Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 21. januarja 2022 Za Komisijo predsednica Ursula VON DER LEYEN

(1) UL L 151, 7.6.2019, str. 116.

(2) Manual on waste statistics – A handbook for data collection on waste generation and treatment (Priročnik o statistiki odpadkov – priročnik za zbiranje podatkov o nastajanju in obdelavi odpadkov) [izdaja 2013], metodologije in delovni dokumenti Eurostata, doi:10.2785/4198.

(3) Uredba (ES) št. 2150/2002 Evropskega parlamenta in Sveta z dne 25. novembra 2002 o statistiki odpadkov (UL L 332, 9.12.2002, str. 1).

(4) Direktiva 2008/98/ES Evropskega parlamenta in Sveta z dne 19. novembra 2008 o odpadkih in razveljavitvi nekaterih direktiv (UL L 312, 22.11.2008, str. 3).

(5) Direktiva 2002/59/ES Evropskega parlamenta in Sveta z dne 27. junija 2002 o vzpostavitvi sistema spremljanja in obveščanja za ladijski promet ter o razveljavitvi Direktive Sveta 93/75/EGS (UL L 208, 5.8.2002, str. 10).